《宵兴》
宋代·孔平仲

我眠何由安，击鼓中夜起。出门若秉烛，月色照千里。

屋瓦微有光，纷纷雪正委。清寒薄驼裘，六合气如水。

既归整灯火，危坐阅书史。羸僮拭眼睫，侍我色不喜。

问之强应对，固以噤口齿。金壶涩冰澌，城上更屡死。

戍兵饱且昏，汗漫睡方美。援桴虽贱事，其实关众耳。

奈何司晨夕，倒错一至此。惟有赤帻鸡，嘐嘐鸣不已。

作者简介：孔平仲，生于庆历四年（1044），字毅父，今峡江县罗田镇西江村人，政和元年（1111）病卒，终年六十八岁。《清江三孔集》四十卷中，平仲占21卷。